पटना। जश्न मनाने की इच्छा रखने वालों के लिए शिक्षा विभाग ने दरवाजा खोल दिया है। यह दरियादिली शिक्षा विभाग बिहार के सौ साल पूरा होने के उपलक्ष्य में दिखायी है। सरकार ने शिक्षा विभाग को बिहार दिवस के लिए नोडल विभाग घोषित किया है। विभाग ने भी सरकार की इस सोच को जमीन पर उतारने में कोई कसर छोड़ना नहीं चाहती है। शिक्षा विभाग इसके आयोजन पर दस करोड़ रुपये खर्च करने का फैसला किया है। बिहार दिवस का मुख्य समारोह 22 से 24 मार्च तक गांधी मैदान में आयोजित होगा। गांधी मैदान के अंदर लाइव टेलीकॉस्ट करने के लिए शिक्षा विभाग ने साक्षी कम्युनिकेशन को दायित्व दिया है। इस पर करीब छह लाख रुपये खर्च होगा। लगभग इतनी ही राशि बुजुर्ग नागरिकों के अनुभव और यादों को समेटने पर खर्च करने का फैसला किया है। इसके तहत बुजुर्ग व वृद्ध जनों की यादों को पुस्तक के रूप में संरक्षित किया जायेगा।